รัฐบาล พร้อมรองรับการตรวจ ATK เชิงรุก เร่งอบรมอาสาสมัคร
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงความพร้อมของกระทรวงสาธารณสุข ในการตรวจคัดกรองเชิงรุกด้วยชุดตรวจหาเชื้อโควิด-19 แบบ Antigen Test Kit (ATK) ซึ่งเป็นยุทธศาสตร์สำคัญ เพื่อหยุดยั้งการแพร่กระจายโควิด-19 โดยกรมวิทยาศาตร์การแพทย์และสำนักงานหลักประกันสุขภาพแห่งชาติ (สปสช.) เตรียมกำลัง อสม.วิทยาศาสตร์การแพทย์ชุมชน หรือ “อสม.นักวิทย์” จำนวน 5,000 คน เพื่อสอนการใช้ชุดตรวจโควิด-19 โดยวิธี Antigen Test Kit (ATK) ให้แก่ประชาชนทั่วประเทศ พร้อมกับเปิดช่องทางการสื่อสารผ่านไลน์ @nhso เพิ่มความรวดเร็ว เพื่อให้สามารถเข้าระบบกักตัวที่บ้าน Home Isolation ได้ทันที โดยเบื้องต้น กรมวิทยาศาสตร์การแพทย์ ได้เร่งอบรมเตรียมความพร้อมให้ อสม.นักวิทย์ จำนวน 5,000 คน ทั่วประเทศ ซึ่งจะทำหน้าที่เป็นพี่เลี้ยงในการสอนวิธีใช้งานชุดตรวจโควิด-19 โดยวิธี Antigen Test Kit (ATK) ให้แก่ประชาชน โดยจะเน้นไปที่การให้ความรู้ แนวทางและข้อควรระวังการใช้ชุดตรวจ ATK เพื่อให้ประชาชนสามารถใช้ชุดตรวจด้วยตนเองอย่างถูกวิธี รวมทั้งเน้นการฝึกปฏิบัติภาคสนาม ทั้งในพื้นที่ ตลาดสดและชุมชน เพื่อให้คำแนะนำ การเฝ้าระวังผู้ที่เดินทางกลับมาจากพื้นที่เสี่ยง การฝึกใช้ชุดตรวจ ATK กับกลุ่มเปราะบางและยังได้รับความร่วมมือกับสภาอุตสาหกรรม อบรมการใช้ชุดตรวจ ATK แก่พนักงานโรงงานแล้วกว่า 2,000 แห่งขณะที่ สปสช. ก็เปิดช่องทางการสื่อสารผ่านไลน์ OA ซึ่งขอเชิญชวนประชาชนทุกสิทธิรักษายืนยันตัวตนผ่านไลน์ @nhso ล่วงหน้า เพื่อความรวดเร็วในการเข้าระบบดูแลที่บ้าน (Home Isolation) หากผลตรวจ ATK พบว่าติดเชื้อโควิด-19 จะได้ลดขั้นตอนการยืนตัวตน ส่วนผู้ติดเชื้อโควิดที่กำลังกักตัวที่บ้านรอจับคู่กับหน่วยบริการเพื่อดูแลแบบ HI ก็สามารถยืนยันตัวตนผ่านช่องทางนี้ได้และเมื่อผู้ติดเชื้อได้รับ QR code ตอบกลับจากหน่วยบริการแล้ว จะสามารถสแกนแล้วเข้าระบบดูแลได้เลย กรณีที่ไม่มีมือถือสมาร์ทโฟนจะใช้วิธีการยืนยันตัวตนแบบเดิมคือ แจ้งหมายเลขบัตรประชาชน 13 หลัก ได้เช่นกัน ทั้งนี้ ประชาชนสามารถสอบถามข้อมูลเพิ่มเติมได้ที่ สายด่วน สปสช. 1330 หรือดูรายละเอียดขั้นตอนการยืนยันตัวตนได้ที่ https://youtu.be/zc7ClnmOWf8